ตลาดเงินแพนนิคฉุดบาทอ่อนแตะ30.49บาทต่อดอลลาร์
แบงก์กรุงเทพ เผย ค่าเงินบาทเคลื่อนไหวผันผวน อ่อนค่าลงแตะ 30.49 บาทต่อเหรียญสหรัฐ เนื่องจากนักลงทุนตื่นตระหนกต่อสถานการณ์ในญี่ปุ่น
15 มี.ค. 2554

แบงก์กรุงเทพ เผย ค่าเงินบาทเคลื่อนไหวผันผวน อ่อนค่าลงแตะ 30.49 บาทต่อเหรียญสหรัฐ เนื่องจากนักลงทุนตื่นตระหนกต่อสถานการณ์ในญี่ปุ่น
นักค้าเงินธนาคารกรุงเทพ กล่าวว่า ตลาดการซื้อขายค่าเงินบาทในขณะนี้เคลื่อนไหวอยู่ที่ระดับ 30.44-30.49 บาทต่อเหรียญสหรัฐ ปรับตัวอ่อนค่าลง จากที่เปิดตลาดในช่วงเช้าที่ระดับ 30.31-30.32 บาทต่อเหรียญสหรัฐ จากความตื่นตระหนก(แพนนิค)ของนักลงทุนในตลาดที่กังวลต่อเหตุการณ์ในญี่ปุ่น ซึ่งล่าสุดมีโรงงานไฟฟ้านิวเคลียร์เกิดระเบิด รวมทั้งมีการขายอนุพันธ์(ฟิวเจอร์)และหุ้นในตลาดของญี่ปุ่นถูกเทขายออกมาเป็นจำนวนมาก
“ตอนนี้นักลงทุนแพนนิค เพราะเหตุโรงไฟฟ้าระเบิดและการเทขายฟิวเจอร์และหุ้นเป็นหลัก วันนี้ตลาดเงินบาทจึงปรับอ่อนค่าลง และยังมีแนวโน้มอ่อนค่าลงและผันผวนเล็กน้อย อย่างไรก็ตามปัจจัยเรื่องที่ธนาคารกลางญี่ปุ่น (บีโอเจ) เสนออัดฉีดสภาพคล่องเข้าระบบเพิ่มเติมวันนี้ รวมทั้งการเปิดอภิปรายไม่ไว้วางใจไม่ได้มีผลต่อการเคลื่อนไหวของค่าเงินบาทนัก” นักค้าเงินกล่าว
ทั้งนี้ ในช่วงเช้าวันนี้ บีโอเจ ได้เสนออัดฉีดสภาพคล่องเข้าระบบเพิ่มเติมอีก 5 ล้านล้านเยน (6.1 หมื่นล้านเหรียญสหรัฐ) หรือประมาณ 1.83 ล้านล้านบาท หลังจากประกาศอัดฉีดครั้งมโหฬาร 15 ล้านล้านเยน เพื่อพยุงความเชื่อมั่นเศรษฐกิจญี่ปุ่น หลังเกิดเหตุภัยพิบัติแผ่นดินไหวและสึนามิ และปัญหาการระเบิดของโรงไฟฟ้านิวเคลียร์ไปเมื่อวันที่ 14 มี.ค.ที่ผ่านมา